На основу члана 119. став 1. Закона о основама система образовања и васпитања („Сл. гласник РС“, бр. 88/2017, 27/2018-др.закони, 10/2019, 6/2020, 129/2021 и 92/2023), Закона о средњем образовању и васпитању ("Сл. гласник РС", број 55/2013, 101/2017, 27/2018-др.закон, 6/2020, 52/2021, 129/2021, 129/2021-др.закон и 92/2023) и члана 87. Статута деловодни број 84/2024 од 06.03.2024. године, Школски одбор Текстилно–технолошке и пољопривредне школе ''Деспот Ђурађ '' у Смедереву, на седници одржаној дана 22.04.2024. године донео је

**ПРАВИЛНИК О ВАНРЕДНИМ УЧЕНИЦИМА**

**Основне одредбе**

**Члан 1.**

Правилником о ванредним ученицима (у даљем тексту: Правилник) регулишу се основна права и обавезе ванредних ученика у Текстилно-технолошкој и пољопривредној школи ''Деспот Ђурађ'' у Смедереву, начин и рокови за полагање испита, заштита права, евиденција и издавање јавних исправа ванредним ученицима.

**Права и обавезе ученика**

**Члан 2.**

Основна права и обавезе прописани су Законом, Статутом Школе и другим општим актима Школе.

Основна права ванредног ученика су:

-право да путем полагања испита стекне одговарајуће образовање;

-уважавање личности ученика;

-заштита од дискриминације, насиља, злостављања и занемаривања;

-благовремена и потпуна информација о питањима од значаја за његово школовање;

-информације о његовим правима и обавезама;

-право на припремни рад кроз консултације са предметним наставником;

-подношење жалбе на испит и на остваривање других права по основу образовања, у складу са Законом и општим актима Школе.

**Члан 3.**

Ванредни ученик нема право да учествује у ваннаставним активностима, као ни да иде на екскурзију, студијско путовање, излет и друге активности предвиђене Годишњим планом и програмом.

**Члан 4.**

Ванредни ученик има обавезу да:

-на време пријављује испит;

-долази на испит најкасније 10 минута пре његовог почетка;

-дисциплиновано се понаша у Школи;

-поштује школска правила, одлуке директора, наставника и органа Школе;

-ради на усвајању знања, вештина и вредносних ставова прописаних школским програмом;

-у поступку оцењивања на испиту покаже своје стварно знање, без коришћења разних облика преписивања и других недозвољених радњи;

-за време полагања испита и боравка у Школи чува имовину Школе и чистоћу и естетски изглед школских просторија;

-плаћа школарину и трошкове полагања испита;

-полаже испите и извршава друге утврђене обавезе у складу са Законом и општим актима Школе.

**Члан 5.**

Ванредни ученик првог разреда Средње школе (у даљем тексту: Школа) је лице уписано у први разред средњег образовања и васпитања и образовања за рад, које је старије од 17 година.

Изузетно од става 1. овог члана, лице млађе од 17 година може да стиче средње образовање и васпитање или образовање за рад у својству ванредног ученика, ако оправда немогућност редовног похађања наставе, уз сагласност министра, и то:

1) лице које се професионално бави спортом;

2) лице чија природа болести објективно не дозвољава редовно похађање наставе;

3) у другим оправданим случајевима када објективне околности не дозвољавају редовно похађање наставе.

Својство ванредног ученика стиче се уписом у Школу сваке школске године, под условима утврђеним законом.

**Члан 6.**

Ванредни ученик се уписује у Школу ради завршетка започетог школовања, ради преквалификације, доквалификације и ради стицања специјализације.

Ученик коме је одобрен прелазак у другу школу односно други образовни профил, полаже допунски испит из предмета који нису били утврђени школским програмом односно наставним планом и програмом који је ученик започео да савлађује, у роковима утврђеним решењем, у складу са општим актом Школе.

Лице које се уписује у школу ради преквалификације полаже испите из стручних предмета које одреди комисија коју чине чланови наставничког већа школе именовани решењем директора.

Лице које се уписује у школу ради доквалификације полаже допунске испите из предмета чији садржаји нису претежно исти, из предмета који нису били утврђени школским програмом, односно наставним планом и програмом и испите завршног разреда, о чему одлуку доноси комисија коју чине чланови наставничког већа школе именовани решењем директора.

Средње образовање се завршава полагањем испита на државном нивоу.

Испит којима се завршава одређени ниво средњег образовања зависи од трајања средњег стручног образовања, од савладаног програма или од завршеног стручног оспособљавања и то:

- за образовни профил ветеринарски техничар – матурски испит

- за образовни профил техничар за заштиту животне средине – матурски испит

- за образовни профил оператер у прехрамбеној индустрији – матурски испит

- за образовни профил пекар – завршни испит

- за образовни профил месар – завршни испит

- за образовни профил модни кројач – завршни испит

**Члан 7.**

Ванредни ученик има право да се упише у одговарајући разред Школе под условима утврђеним законом.

Ванредни ученик има право да се упише у одговарајући разред у току школске године.

Изузетно, редован ученик средњег образовања и васпитања који није положио поправни испит, може да заврши започети разред у истој школи наредне школске године, у својству ванредног ученика, поновним полагањем неположеног испита, уз обавезу плаћања накнаде стварних трошкова које утврди школа. Када заврши разред, ванредан ученик има право да се у истој школској години упише у наредни разред, у истом својству.

**Испити**

**Члан 8.**

Ванредни ученик полаже испите и извршава друге утврђене обавезе.

Ванредни ученик може да полаже испите у следећим испитним роковима:

* Октобарски, јануарски, априлски, јунски и августовски

**Члан 9.**

Први испитни рок у школској години је октобарски испитни рок.

Ванредни ученик може да приступи полагању испита под условом да је поднео пријаву за полагање испита и да је уз пријаву приложио доказ о уплати накнаде за полагање испита.

Накнада трошкова испита ванредних ученика одређена је Одлуком о утврђивању висине школарине за ванредне ученике средњих школа, донетом од стране Министарства просвете Републике Србије.

Пријаву за полагање испита ванредни ученик подноси на прописаном обрасцу, за сваки испит посебно. Пријава се подноси секретаријату Школе.

**Члан 10.**

Ученици раде писмене задатке, односно полажу писмени и усмени део испита када је то за одређени предмет прописано правилником о наставном плану и програму образовно-васпитног рада за одређени образовни профил.

**Члан 11.**

Када се испит састоји из усменог и писменог дела, односно усменог дела и практичног рада, ученик прво ради писмени део, односно практични рад, а потом полаже усмени део.

Трајање писменог дела за одређени предмет, прописује се одговарајућим правилником о наставном плану и програму.

Писмени и усмени део испита не могу се полагати у истом дану.

**Члан 12.**

Школа организује консултативну наставу из појединих или свих предмета, уколико за наставу има најмање 15 заинтересованих ученика.

**Члан 13.**

Наставници одговарајућих предмета су дужни да ванредном ученику пруже помоћ приликом избора литературе из које се припрема испит и да кроз консултације дају потребна обавештења ради правилног схватања појединих наставних садржаја.

Уколико Школа за ванредне ученике организује консултативну наставу, из теорије и праксе, број часова те наставе утврђује се на 20% од фонда часова прописаног правилником о наставном плану и програму за одређени предмет и образовни профил.

**Члан 14.**

Комисија пред којом се полаже испит има најмање три члана, од којих су најмање два стручна за предмет. Комисију формира директор.

Усменом делу испита обавезно присуствују сви чланови испитне комисије.

Усмене одговоре ученика прати и оцењује сваки члан комисије, а оцена се утврђује већином гласова чланова комисије и уноси у записник о полагању испита – мастилом, односно хемијском оловком.

**Члан 15.**

За спровођење усменог дела испита утврђује се списак испитних питања, посебно за сваки предмет и разред, тако да тим питањима буде обухваћено целокупно градиво предмета. Испитна пиања састављају стручна већа.

На основу утврђених спискова испитних питања сачињавају се испитне цедуље, које садрже најмање три испитна питања, читко написана.

Испитне цедуље су оверене печатом школе, од исте су хартије и једнаке величине и боје.

Број испитних цедуља са питањима мора бити већи од броја пријављених ученика за полагање испита у једној групи, најмање за три.

Усмени део испита полаже се извлачењем испитних цедуља.

**Члан 16.**

Писмени задатак прегледају испитивач и два члана комисије и утврђују оцену која се уноси у записник о полагању испита.

Оцена из писменог и усменог дела испита једног предмета је јединствена и утврђује се већином гласова чланова испитне комисије.

**Члан 17.**

Ванредни ученик се удаљава са испита уколико користи мобилни телефон, електронски уређај или друга недозвољена средства, ремети ток испита, недолично се понаша према члановима испитне комисије.

У случају удаљавања ванредног ученика са испита, испитна комисија уноси у записник о полагању испита напомену да је ученик удаљен, уз навођење разлога удаљавања.

Ученик који је удаљен са испита, оцењује се недовољном оценом.

**Члан 18.**

Ако ученик у току испита одустане од полагања, сматра се да није положио испит и исто се констатује у записнику.

**Члан 19.**

Ванредни ученик полаже испит из сваког предмета утврђеног планом образовања, а из предмета Физичко васпитање, само уколико је млађи од 20 година.

Владање ванредног ученика се не оцењује.

**Члан 20.**

Успех ученика из обавезних наставних предмета оцењује се бројчано, а из изборних – описно.

**Члан 21.**

Да би могао да се упише у школу и полаже испите из наредног разреда, ванредни ученик мора положити све испите из претходног разреда.

**Приговор на испит**

**Члан 22.**

Ванредни ученик, његов родитељ или старатељ имају право да поднесу приговор на испит.

Приговор на испит подноси се директору Школе у року од 24 сата од саопштења оцене на испиту.

Директор је дужан да одлучи о жалби у року од 24 сата од њеног пријема уз претходно прибављене изјаве наставника. Ако утврди да је испит обављен противно Закону о основама система образовања и васпитања или посебном закону и прописима донетим на основу њих, поништиће испит и упутиће ванредног ученика на поновно полагање испита.

Ако утврди да је оцена на испиту изведена противно прописима, поништава испит и упућује ученика на поновно полагање испита. Испит се организује у року од три дана од дана подношења приговора.

Када је поништен испит директор образује нову комисију у чијем саставу не могу да буду чланови комисије чији је испит поништен.

Оцена комисије је коначна.

**Јавне исправе и начин вођења документације и евиденције**

**Члан 23.**

Ученику који је положио све испите из предмета за одређени разред издаје се сведочанство о завршеном разреду.

Евиденције о испитима чувају се 10 година.

**Члан 25.**

Ванредан ученик који се упише у средњу школу у циљу настављања започетог школовања, мора да приложи сведочанства завршених разреда, како би се могао уписати у одговарајући разред.

Ванредан ученик који се исписао из једне школе и наставља школовање у другој школи ради стицања образовања у истом трајању, уз захтев да му се одобри полагање испита из предмета разреда који је започео у другој школи, мора приложити исписницу школе из које долази.

**Накнаде**

**Члан 26.**

Висина накнаде ванредног ученика за полагање испита, као и висина школарине ванредног ученика утврђена је Одлуком о утврђивању висине школарине за ванредне ученике средњих школа, донетом од стране Министарства просвете Републике Србије.

**Члан 27.**

У складу са Одлуком о утврђивању висине школарине за ванредне ученике средњих школа, број: 611-00-2336/2023-03 од дана 12.10.2023. године, коју је донело Министарство просвете Републике Србије, ванредни ученици плаћају накнаду, на име покрића сварних трошкова полагања испита и трошкова припремне наставе.

**Члан 28.**

Расподела средстава добијених на име трошкова ванредних ученика, утврђена је посебним Правилником.

**Прелазне и завршне одредбе**

**Члан 29.**

Измене и допуне овог Правилника врше се на начин и по поступку који је предвиђен за његово доношење.

**Члан 30.**

Овај Правилник ступа на снагу осмог дана од дана објављивања на огласној табли Школе.

Ступањем на снагу овог правилника престаје да важи Правилник о ванредним ученицима од дана 23.03.2018. године.

ПРЕДСЕДНИК ШКОЛСКОГ ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   
Гордана Трајковић